Illejla l-Kunsill Ewropew iddeċieda li jagħti lir-Renju Unit estensjoni flessibbli tal-perjodu tal-Artikolu 50 sal-31 ta' Ottubru. Dan ifisser sitt xhur oħra għar-Renju Unit. Matul dan iż-żmien, ser tkun kompletament f'idejn ir-Renju Unit x'azzjoni ser tittieħed. Xorta waħda jista' tirratifika l-Ftehim dwar il-Ħruġ, f'liema każ l-estensjoni tintemm. Jista' wkoll jerġa' jikkunsidra l-istrateġija kollha tal-Brexit. Dan jista' jwassal għal bidliet fid-Dikjarazzjoni Politika, iżda mhux fil-Ftehim dwar il-Ħruġ. Sa tmiem dan il-perjodu, ir-Renju Unit ser ikollu wkoll il-possibbiltà li jirrevoka l-Artikolu 50 u jikkanċella għalkollox il-Brexit. Ir-Renju Unit ser ikompli l-kooperazzjoni leali tiegħu bħala stat membru sħiħ bid-drittijiet kollha tiegħu, u bħala ħabib tal-qalb u alleat fdat fil-ġejjieni. Ħalluni nagħlaq b'messaġġ lill-ħbieb Brittaniċi tagħna: din l-estensjoni hi flessibbli daqs kemm stennejt, u ftit iqsar milli stennejt, iżda xorta hi biżżejjed biex tinstab l-aħjar soluzzjoni possibbli. Jekk jogħġobkom titilfux dan il-ħin. Ara l-paġna tal-laqgħa